Document ID: 32014R1253

KOMMISSIONENS FORORDNING (EU) Nr. 1253/2014
af 7. juli 2014
om gennemførelse af Europa-Parlamentets og Rådets direktiv 2009/125/EF for så vidt angår krav til miljøvenligt design for ventilationsaggregater
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2009/125/EF af 21. oktober 2009 om rammerne for fastlæggelse af krav til miljøvenligt design af energirelaterede produkter (1), særlig artikel 15, stk. 1, og
ud fra følgende betragtninger:
(1)
I henhold til direktiv 2009/125/EF skal energirelaterede produkter, der sælges og handles i betydelige mængder, har en væsentlig miljøpåvirkning i Unionen og har et betydeligt potentiale med hensyn til at mindske deres miljøpåvirkning, uden at det medfører urimelige omkostninger, omfattes af en gennemførelsesforanstaltning eller selvreguleringsforanstaltning vedrørende krav til miljøvenligt design.
(2)
Kommissionen har evalueret de tekniske, miljømæssige og økonomiske aspekter af ventilationsaggregater. Evalueringen viser, at ventilationsaggregater omsættes på EU-markedet i stort antal. Energiforbruget i brugsfasen er det vigtigste miljømæssige aspekt af ventilationsaggregater, og der er et væsentligt potentiale for omkostningseffektive energibesparelser og nedbringelse af drivhusgasemissionerne.
(3)
Ventilatorer er en vigtig del af ventilationsaggregater. Der er fastsat generelle mindstekrav til ventilatorers energieffektivitet i Kommissionens forordning (EU) nr. 327/2011 (2). Strømforbruget til ventilationsfunktionen af ventilatorer, som er en del af ventilationsaggregater, er omfattet af mindstekravene til energieffektivitet i den nævnte forordning, men mange ventilationsaggregater anvender ventilatorer, som ikke er omfattet af forordningen. Det er derfor nødvendigt at indføre gennemførelsesforanstaltninger for ventilationsaggregater.
(4)
Der bør skelnes mellem foranstaltninger, der gælder for ventilationsaggregater til boliger, og foranstaltninger, der gælder for ventilationsaggregater til andet end boliger, på grundlag af deres individuelle volumenstrøm, da der i praksis anvendes to forskellige målestandarder.
(5)
Små ventilationsaggregater med en tilført elektrisk effekt på under 30 W pr. luftstrøm bør undtages fra kravene i denne forordning, dog bør de opfylde informationskravene. Denne type aggregater er konstrueret til mange forskellige anvendelsesformål, de fungerer først og fremmest lejlighedsvis og har kun en supplerende funktion, f.eks. i badeværelser. At medtage disse aggregater ville udgøre en væsentlig administrativ byrde for så vidt angår markedsovervågning på grund af det store antal solgte aggregater, som kun tegner sig for en lille del af energibesparelsespotentialet. De har dog funktioner, som ligner andre ventilationsaggregaters, så de bør tages op til fornyet overvejelse i forbindelse med revisionen af denne forordning. Derudover bør ventilationsaggregater, som specifikt er konstrueret til kun at fungere i nødsituationer eller i særlige eller farlige miljøer, også undtages, da de kun bruges sjældent og i kort tid. Undtagelserne tydeliggør også, at multifunktionsaggregater, som først og fremmest varmer eller køler, samt køkkenemhætter ikke er omfattet. Kommissionen har gennemført forberedende undersøgelser, hvor de tekniske, miljømæssige og økonomiske aspekter af ventilationsaggregater til boliger og til andet end boliger er blevet analyseret. Undersøgelserne er foretaget i samarbejde med interessenter og berørte parter fra EU og tredjelande, og resultaterne er gjort offentligt tilgængelige.
(6)
Det miljømæssige aspekt af produkterne i undersøgelsen, der er udpeget som væsentligt i forbindelse med denne forordning, er energiforbruget i brugsfasen. Det årlige elforbrug i Unionen for produkter omfattet af denne forordning er anslået til 77,6 TWh i 2010. Samtidig tegner disse produkter sig for en energibesparelse til rumopvarmning på 2 570 PJ. Samlet set er energibalancen, når der anvendes en primærenergiomregningsfaktor på 2,5 for elektricitet, 1 872 PJ årlig primærenergibesparelse i 2010. Uden særlige foranstaltninger skønnes den samlede besparelse at ville stige til 2 829 PJ i 2025.
(7)
De forberedende undersøgelser viser, at energiforbruget for produkter, der er omfattet af denne forordning, kan reduceres væsentligt. Den kombinerede virkning af krav til miljøvenligt design, der er fastsat i denne forordning og Kommissionens delegerede forordning (EU) nr. 1254/2014 (3), forventes at medføre en samlet forøgelse af energibesparelsen på 1 300 PJ (45 %), så den når 4 130 PJ i 2025.
(8)
De forberedende undersøgelser viste, at de forskellige krav med hensyn til andre parametre for miljøvenligt design, som omhandlet i bilag I, del 1, til direktiv 2009/125/EF, er unødvendige, fordi ventilationsaggregaters energiforbrug i brugsfasen er det aspekt, der har langt den største betydning for miljøet.
(9)
Kravene til miljøvenligt design bør indføres gradvist for at give producenterne tilstrækkelig tid til at foretage de nødvendige designændringer af produkter, der er omfattet af denne forordning. Tidsplanen bør tage hensyn til omkostningsvirkningen for slutbrugere og producenter, herunder navnlig små og mellemstore virksomheder, samtidig med at det sikres, at ventilationsaggregaters miljøpræstationer forbedres hurtigst muligt.
(10)
Målinger og beregninger af de relevante produktparametre bør udføres ved brug af pålidelige, nøjagtige og reproducerbare metoder under anvendelse af de seneste almindeligt anerkendte måle- og beregningsmetoder, herunder harmoniserede standarder fra de europæiske standardiseringsorganisationer, når sådanne er vedtaget, i overensstemmelse med procedurerne i Europa-Parlamentets og Rådets forordning (EU) nr. 1025/2012 (4).
(11)
Referenceværdier for aktuelt tilgængelige ventilationsaggregater med stor energieffektivitet bør fastsættes i gennemførelsesforanstaltningen på grundlag af de oplysninger, der er indsamlet under forberedelsen af foranstaltningen, således at producenter kan anvende disse til at evaluere alternative designløsninger og produktets derved opnåede miljømæssige egenskaber i forhold til referenceværdierne. Det vil bidrage til generel udbredelse af og let adgang til information, navnlig for små og mellemstore virksomheder og helt små virksomheder, hvilket yderligere befordrer integrationen af de bedste designteknologier og letter udviklingen af mere effektive produkter med sigte på at nedbringe energiforbruget.
(12)
Det konsultationsforum, der er omhandlet i artikel 18 i direktiv 2009/125/EF, er blevet hørt.
(13)
Foranstaltningerne i denne forordning er i overensstemmelse med udtalelsen fra det udvalg, der er nedsat ved artikel 19, stk. 1, i direktiv 2009/125/EF -
VEDTAGET DENNE FORORDNING:
Artikel 1
Genstand og anvendelsesområde
1. Denne forordning finder anvendelse på ventilationsaggregater og fastsætter krav til miljøvenligt design i forbindelse med deres markedsføring eller ibrugtagning.
2. Denne forordning finder ikke anvendelse på ventilationsaggregater, som:
a)
er envejsventilationsaggregater (udsugning eller indblæsning) med en tilført elektrisk effekt på mindre end 30 W, dog skal de opfylde informationskravene
b)
er tovejsventilationsaggregater med en tilført elektrisk effekt til ventilatorerne på mindre end 30 W pr. luftstrøm, dog skal de opfylde informationskravene
c)
er aksial- eller centrifugalventilatorer kun udstyret med et ventilatorhus, jf. forordning (EU) nr. 327/2011
d)
udelukkende er udformet til drift i en potentielt eksplosiv atmosfære, jf. Europa-Parlamentets og Rådets direktiv 94/9/EF (5)
e)
udelukkende er udformet til drift i nødsituationer, til korttidsdrift, og som overholder de grundlæggende krav til bygværker for så vidt angår brandsikkerhed, jf. Europa-Parlamentets og Rådets forordning (EU) nr. 305/2011 (6)
f)
udelukkende er udformet til drift:
i)
hvor driftstemperaturen på den transporterede luft overstiger 100 °C
ii)
hvor den omgivende driftstemperatur for den motor, der driver ventilatoren - hvis motoren er placeret uden for luftstrømmen - overstiger 65 °C
iii)
hvor temperaturen af den transporterede luftart eller den omgivende driftstemperatur for motoren - hvis motoren er placeret uden for luftstrømmen - er lavere end - 40 °C
iv)
hvor forsyningsspændingen overstiger 1 000 V AC eller 1 500 V DC
v)
i giftige, stærkt korroderende eller brændbare miljøer eller miljøer med abrasive stoffer
g)
har en varmeveksler og en varmepumpe til varmegenvinding eller giver mulighed for varmeoverførsel eller udsugning ud over det, der sker med varmegenvindingssystemet, dog ikke varmeoverførsel i forbindelse med frostsikring eller afisning
h)
er klassificeret som køkkenemhætter, der er omfattet af Kommissionens forordning (EU) nr. 66/2014 om køkkenudstyr (7).
Artikel 2
Definitioner
I denne forordning forstås ved:
1) »ventilationsaggregat«: et eldrevet apparat med mindst ét ventilatorhjul, én motor og et ydre kabinet, som har til formål at udskifte indeluft med udeluft i en bygning eller en del af en bygning
2) »ventilationsaggregat til boliger«: et ventilationsaggregat, hvor
a)
den maksimale volumenstrøm ikke overstiger 250 m3/h
b)
den maksimale volumenstrøm ligger mellem 250 m3/h og 1 000 m3/h, og for hvilket producenten har angivet, at det udelukkende er bestemt til ventilationsformål i boliger
3) »ventilationsaggregat til andet end boliger«: et ventilationsaggregat, hvor den maksimale volumenstrøm overstiger 250 m3/h, og for hvilket producenten, hvis den maksimale volumenstrøm ligger mellem 250 m3/h og 1 000 m3/h, ikke har angivet, at det udelukkende er bestemt til ventilationsformål i boliger
4) »maksimal volumenstrøm«: den oplyste maksimale volumenstrøm for et ventilationsaggregat, der kan opnås med integreret eller separat medleveret styreenhed ved standardluftbetingelser (20 °C) og 101 325 Pa, når aggregatet er fuldt installeret (f.eks. med rene filtre) i henhold til producentens anvisninger; for ventilationsaggregater til boliger med kanaler er den maksimale volumenstrøm relateret til en luftstrøm ved 100 Pa ekstern statisk trykforskel, og for ventilationsaggregater til boliger uden kanaler er den relateret til luftstrømmen ved den lavest mulige totaltrykforskel, der vælges blandt et sæt værdier på 10 (minimum)-20-50-100-150-200-250 Pa, idet der vælges en værdi, som er lig med eller ligger lige under værdien af den målte trykforskel
5) »envejsventilationsaggregat«: et ventilationsaggregat, som kun producerer en luftstrøm i én retning, enten fra inde til ude (udblæsning) eller fra ude til inde (indblæsning), og hvor den mekanisk producerede luftstrøm balanceres med naturligt luftindtag eller -aftræk
6) »tovejsventilationsaggregat«: et ventilationsaggregat, som producerer en luftstrøm mellem inde og ude, og som har både udsugnings- og indblæsningsventilatorer
7) »ækvivalent ventilationsaggregatmodel«: et ventilationsaggregat med de samme tekniske egenskaber i henhold til de gældende produktinformationskrav, men som markedsføres som en anden ventilationsaggregatmodel af den samme producent, autoriserede repræsentant eller importør.
Til brug i forbindelse med bilag II-IX er der anført yderligere definitioner i bilag I.
Artikel 3
Krav til miljøvenligt design
1. Fra den 1. januar 2016 skal ventilationsaggregater til boliger opfylde de specifikke krav til miljøvenligt design i bilag II, punkt 1.
2. Fra den 1. januar 2016 skal ventilationsaggregater til andet end boliger opfylde de specifikke krav til miljøvenligt design i bilag III, punkt 1.
3. Fra den 1. januar 2018 skal ventilationsaggregater til boliger opfylde de specifikke krav til miljøvenligt design i bilag II, punkt 2.
4. Fra den 1. januar 2018 skal ventilationsaggregater til andet end boliger opfylde de specifikke krav til miljøvenligt design i bilag III, punkt 2.
Artikel 4
Informationskrav
1. Fra den 1. januar 2016 skal producenter af ventilationsaggregater til boliger, deres autoriserede repræsentanter og importører overholde informationskravene i bilag IV.
2. Fra den 1. januar 2016 skal producenter af ventilationsaggregater til andet end boliger, deres autoriserede repræsentanter og importører overholde informationskravene i bilag V.
Artikel 5
Overensstemmelsesvurdering
1. Producenter af ventilationsaggregater skal foretage den overensstemmelsesvurdering, der er fastlagt i artikel 8 i direktiv 2009/125/EF, under anvendelse af den interne designkontrol, der er fastlagt i samme direktivs bilag IV, eller det forvaltningssystem, der er fastlagt i samme direktivs bilag V.
I forbindelse med overensstemmelsesvurderingen for ventilationsaggregater til boliger foretages beregningen af kravet til det specifikke energiforbrug i henhold til bilag VIII til denne forordning.
I forbindelse med overensstemmelsesvurderingen for ventilationsaggregater til andet end boliger foretages beregningen af kravet til det specifikke energiforbrug i henhold til bilag IX til denne forordning.
2. Det tekniske dokumentationsmateriale, der sammenstilles i henhold til bilag IV til direktiv 2009/125/EF, skal omfatte en kopi af de produktoplysninger, der er anført i bilag IV og V til denne forordning.
Når oplysningerne i det tekniske dokumentationsmateriale om en bestemt ventilationsaggregatmodel er beregnet ud fra konstruktionen og/eller ekstrapoleret fra andre ventilationsaggregater, bør det tekniske dokumentationsmateriale indeholde følgende oplysninger:
a)
nærmere oplysninger om disse beregninger eller ekstrapolationer eller begge dele
b)
nærmere oplysninger om prøvninger, som er foretaget for at verificere nøjagtigheden af beregningerne og ekstrapolationerne
c)
en liste over alle andre ventilationsaggregatmodeller, hvor oplysningerne i det tekniske dokumentationsmateriale er fremkommet på samme grundlag
d)
en liste over ækvivalente ventilationsaggregatmodeller.
Artikel 6
Verifikationsprocedure i forbindelse med markedstilsyn
Medlemsstaternes myndigheder anvender verifikationsproceduren i bilag VI, når de udfører de i artikel 3, stk. 2, i direktiv 2009/125/EF omhandlede markedstilsyn, for at sikre, at der er overensstemmelse med de krav, der er fastsat for ventilationsaggregater til boliger i bilag II til denne forordning og for ventilationsaggregater til andet end boliger i bilag III til denne forordning.
Artikel 7
Referenceværdier (benchmarks)
Referenceværdierne omhandlet i direktiv 2009/125/EF, bilag I, del 3, punkt 2, som skal finde anvendelse på ventilationsaggregater, er anført i bilag VII til denne forordning.
Artikel 8
Revision
Kommissionen vurderer behovet for at fastsætte krav vedrørende lækage i lyset af den teknologiske udvikling og forelægger resultaterne af denne vurdering for konsultationsforummet senest den 1. januar 2017.
Kommissionen reviderer denne forordning i lyset af den teknologiske udvikling og forelægger konsultationsforummet resultaterne af revisionen senest den 1. januar 2020.
Revisionen skal omfatte en vurdering af følgende:
a)
en eventuel udvidelse af anvendelsesområdet for denne forordning til at omfatte envejsventilationsaggregater med en elektrisk indgangseffekt på mindre end 30 W samt tovejsventilationsaggregater med en samlet elektrisk indgangseffekt for ventilatorerne på mindre end 30 W pr. luftstrøm
b)
verifikationstolerancerne i bilag VI
c)
om det er hensigtsmæssigt at tage hensyn til virkningerne af filtre med lavt energiforbrug på energieffektiviteten
d)
behovet for at indføre et yderligere niveau med strengere krav til miljøvenligt design.
Artikel 9
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. juli 2014.

Labels: 7
3
14
1